Document ID: 32002R0800

Komisjoni määrus (EÜ) nr 800/2002,
14. mai 2002,
millega muudetakse määrust (EMÜ) nr 1686/72 teatavatest seemnesektoris abi andmise üksikasjalikest eeskirjadest seoses tasakaalustusmehhanismiga
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 26. oktoobri 1971. aasta määrust (EMÜ) nr 2358/71 seemneturu ühise korralduse kohta, [1] viimati muudetud määrusega (EÜ) nr 154/2002, [2] eriti selle artikli 3 lõiget 4a,
ning arvestades järgmist:
(1) Määrusega (EMÜ) nr 2358/71 sätestatakse seemne, välja arvatud riisiseemne tasakaalustusmehhanism, millega nähakse ette abi saamise tingimustele vastav maksimumkogus, põhimõte, mille alusel see maksimumkogus liikmesriikide vahel jaotatakse, ning kohaldatavad tagajärjed, milleks on abi vähendamine maksimumkoguse ületamise korral.
(2) Tuleks sätestada seemne, välja arvatud riisiseemne maksimumkogus, mille puhul võib ühenduses abi anda, ning iga liikmesriigi jaoks ettenähtud kogused. Iga liikmesriigi jaoks ettenähtud maksimumkogus on määruses (EMÜ) nr 2358/71 kehtestatud võrdlusperioodi jooksul koristatud koguste keskmine. Arvesse võetakse komisjonile komisjoni 14. novembri 1973. aasta määruse (EMÜ) nr 3083/73 (seemneturu ühist korraldust käsitleva määruse (EMÜ) nr 2358/71 rakendamiseks vajaliku teabe edastamise kohta, [3] viimati muudetud määrusega (EMÜ) nr 1679/92 [4]) lisa punkti 6 alusel teatatud koguseid.
(3) Eri liikide seemne puhul kohaldatakse erinevaid abisummasid. Selleks, et need summad oleksid eelarve seisukohalt võrdsed, tuleks iga liigi jaoks sätestada samaväärsuskoefitsient, mille aluseks on iga liigi abisumma ja abisummade keskmise suhe. Keskmine abisumma määratakse kindlaks seemne teoreetiliste kulude põhjal, mis tekivad garanteeritud maksimumkogusest moodustuva seemnekoguse puhul. Ühenduse maksimumkogus ja riiklikud kogused on väljendatud samaväärsete kogustena.
(4) Tasakaalustusmehhanismi toimimiseks tuleb kindlaks määrata tähtpäev, milleks liikmesriigid peavad komisjonile teatama abitaotlustega hõlmatud seemnekogused, et võimaldada arvutada igas liikmesriigis kohaldatavad vähenduskoefitsiendid.
(5) Eraldatud riikliku koguse ületanud liikmesriikides tohib abi maksta alles siis, kui komisjon on kindlaks määranud igas asjaomases liikmesriigis kohaldatavad vähenduskoefitsiendid. Nende koefitsientide kindlaksmääramiseks tuleb sätestada tähtpäev.
(6) Selleks, et tagada tasakaalustusmehhanismi kohaldamine ainult ühenduse jaoks kindlaksmääratud maksimumkogust ületava koguse osas ning et vältida ületootmise soodustamist, tuleks teatavate liikmesriikide poolt kasutamata kogused ümber jagada riikliku koguse ületanud liikmesriikide vahel võrdeliselt nende riikliku kogusega ning abi vähenduskoefitsiendid tuleks sellest tulenevalt arvutada iga asjaomase liikmesriigi jaoks võrdeliselt kindlaksmääratud riiklikku kogust ületava kogusega.
(7) Komisjon määrab kindlaks iga liikmesriigi suhtes kohaldatavad vähenduskoefitsiendid. Seetõttu tuleks sätestada meetod, mille alusel peavad liikmesriigid arvutama iga liigi puhul kohaldatava abi.
(8) Selleks, et liikmesriigid saaksid arvesse võtta kodumaise toodangu, eelkõige väikeste tootmissektorite struktuuri eripära, tuleks liikmesriikidele ette näha võimalus jaotada oma riiklik kogus seemne sugukondade või liikide vahel.
(9) Käesolevas määruses sätestatud meetmed on kooskõlas seemneturu korralduskomitee arvamusega,
ON VASTU VÕTNUD KÄESOLEVA MÄÄRUSE:
Artikkel 1
Komisjoni määrust (EMÜ) nr 1686/72 [5] muudetakse järgmiselt.
1. Artikkel 3 asendatakse järgmisega:
"Artikkel 3
1. Muude seemnete kui riisiseemne maksimumkogus, mille puhul võib ühenduses alates 1. juulist 2002 anda abi, on 305754 tonni ning see jaguneb tootjaliikmesriikide vahel järgmiselt:
Belgia: | 10077 tonni |
Taani: | 93697 tonni |
Saksamaa: | 31654 tonni |
Kreeka: | 3846 tonni |
Hispaania: | 23976 tonni |
Prantsusmaa: | 52981 tonni |
Iirimaa: | 1016 tonni |
Itaalia: | 18822 tonni |
Luksemburg: | 865 tonni |
Madalmaad: | 35856 tonni |
Austria: | 769 tonni |
Portugal: | 769 tonni |
Rootsi: | 8132 tonni |
Soome: | 5853 tonni |
Ühendkuningriik: | 17910 tonni |
Need kogused väljendatakse vastavalt lõikele 2 samaväärsete kogustena.
2. Taotlusega hõlmatud kogused arvestatakse ümber samaväärseteks kogusteks, korrutades iga liigi koguse käesoleva määruse lisas ettenähtud samaväärsuskoefitsiendiga.
3. Abi antakse seemnekasvatajale taotluse alusel, mis tuleb esitada pärast saagikoristust ja enne kõnealuse liikmesriigi poolt iga liigi või sordirühma jaoks kindlaksmääratud kuupäeva.
4. Ilma et see piiraks lõike 5 kohaldamist, maksavad liikmesriigid abi seemnekasvatajale kahe kuu jooksul pärast taotluse esitamist ja hiljemalt sellele saagiaastale järgnevaks 31. juuliks.
Saagiaastale järgneva aasta 15. augustiks teatavad tootjaliikmesriigid komisjonile kogused, mille puhul on taotlused esitatud.
5. Kui määruse (EMÜ) nr 2358/71 artikli 3 lõike 4a neljanda lõigu alusel leitakse, et maksimumkogust on konkreetsel saagiaastal ületatud, ja juhul kui komisjon on saanud lõike 4 teises lõigus osutatud andmed, määrab komisjon järgmise turustusaasta 30. septembriks kindlaks igas asjaomases liikmesriigis abi suhtes kohaldatavad vähenduskoefitsiendid.
Abi vähenduskoefitsiendid määratakse kindlaks võrdeliselt lõikes 1 sätestatud riikliku koguse ületamisega.
Kui komisjon peaks teada saama, et lõikes 1 sätestatud riiklikku kogust ei ole konkreetne liikmesriik täielikult kasutanud, jagatakse kasutamata kogus samal turustusaastal riikliku koguse ületanud liikmesriikide vahel. Komisjon jaotab selle koguse ümber võrdeliselt nende liikmesriikide riiklike kogustega.
6. Liikmesriigid arvutavad iga liigi puhul kohaldatava vähendatud abi summa, korrutades abisummat vastavalt lõikele 5 saadud vähenduskoefitsiendiga.
7. Liikmesriigid võivad enne turustusaasta algust kehtestada riiklikul tasandil tootmisprofiili, jagades riiklikud kogused seemne liikide ja/või sugukondade vahel.
Eelmises lõigus sätestatud võimalust kasutada kavatsevad liikmesriigid teatavad sellest komisjonile ning teavitavad komisjoni aegsasti ka riiklikul tasandil kavandatavatest meetmetest. Need meetmed peavad olema kooskõlas määruse (EMÜ) nr 2358/71 artikli 3 lõikega 4a ning lõigetega 5 ja 6, eelkõige abi maksmisest tuleneva eelarvemõju osas."
2. Käesoleva määruse lisa lisatakse I lisana.
Artikkel 2
Käesolev määrus jõustub kolmandal päeval pärast selle avaldamist Euroopa Ühenduste Teatajas.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 14. mai 2002

Labels: 3
6